เทเวศฯมุ่งกวาดรายย่อยฟุ้งกำไรเพิ่ม53%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — เทเวศฯ ไตรมาสแรกพุ่งไม่หยุด กำไรเพิ่ม 53%
นายอนันต์ เกษเกษมสุข กรรมการผู้จัดการ บริษัท เทเวศประกันภัย เปิดเผยว่า ช่วงไตรมาสแรกที่ผ่านมา บริษัทมีรายได้จากเบี้ยรับรวม 901 ล้านบาท เพิ่มขึ้นจากปีก่อน และเมื่อหักเบี้ยประกันภัยต่อ 426 ล้านบาท จะมีเบี้ยรับสุทธิ 475 ล้านบาท และมีกำไรจากการรับประกัน 168 ล้านบาท เพิ่มขึ้นจากปีก่อน58 ล้านบาท หรือ 53% ทั้งนี้บริษัทมีเงินสำรองเบี้ยประกันที่ยังไม่ถือเป็นรายได้เพิ่มขึ้นจำนวน 111ล้านบาท และมีค่าใช้จ่ายในการรับประกันภัยสุทธิ 195 ล้านบาท
สำหรับรายละเอียดผลการดำเนินงานด้านรายรับเบี้ยประกันภัยประเภทต่างๆ ในไตรมาสที่ 1 ปี 2553 นั้น บริษัทฯ มีรายรับเบี้ยประกันอัคคีภัย 54.18 ล้านบาท เพิ่มขึ้นจากปีก่อน 1.19 ล้านบาท หรือคิดเป็นร้อยละ 2 รายรับเบี้ยประกันภัยทางทะเลและขนส่ง 15.63 ล้านบาท ลดลงจากปีก่อน 4.41 ล้านบาท หรือคิดเป็นร้อยละ 22 รายรับเบี้ยประกันภัยประเภทรถยนต์รวม 332.83 ล้านบาท เพิ่มขึ้นจากปีก่อน 91.86 ล้านบาท หรือคิดเป็น 38% และรายรับเบี้ยประกันภัยเบ็ดเตล็ดรวม 498.77 ล้านบาท เพิ่มขึ้นจากปีก่อน 205.49 ล้านบาท หรือคิดเป็น 70%
สำหรับนโยบายการทำตลาดประกันภัยปีนี้ จะเน้นตลาดสู่กลุ่มลูกค้ารายย่อย ผ่านผลิตภัณฑ์ที่บริษัทมีความสามารถในการบริหารจัดการความเสี่ยงที่ดี ทำให้ความผันผวนของความเสี่ยงภัยน้อยกว่า 
ด้านการรับประกันภัยลูกค้าองค์กรขนาดใหญ่ ก็ยังได้รับความไว้วางใจให้รับประกันภัยโครงการขนาดใหญ่จำนวนหลายโครงการ โดยการประกันภัยเบ็ดเตล็ดซึ่งเป็นประเภทของการรับประกันภัยงานในกลุ่มนี้ มีสัดส่วนค่าเบี้ยประกันเกินกว่า 50% ของค่าเบี้ยรับรวม
นอกจากนี้ ยังมุ่งเน้นการพัฒนาและนำเสนอผลิตภัณฑ์ประกันภัยใหม่ๆ ผ่านธนาคารไทยพาณิชย์เป็นหลัก รวมถึงมุ่งทำงานร่วมกับธนาคารและสถาบันการเงินอย่างใกล้ชิด โดยเฉพาะธนาคารไทยพาณิชย์ ซึ่งเป็นพันธมิตรหลัก เพื่อให้ธนาคารสามารถออกกรมธรรม์ ณ จุดขายที่สาขาได้ทันที จึงถือว่าเป็นช่องทางที่มีศักยภาพสูงมาก โดยคาดว่าในปีนี้จะมียอดขายผ่านธนาคารไม่น้อยกว่า 200 ล้านบาท